b"\n_START_ARTICLE_\nDistricte de Cachar\n_START_SECTION_\nGeografia\n_START_PARAGRAPH_\nLa superf\xc3\xadcie \xc3\xa9s de 3.786\xc2\xa0km\xc2\xb2 i la poblaci\xc3\xb3 d'1.442.141 habitants. La superf\xc3\xadcie del districte era de 9.712\xc2\xa0km\xc2\xb2 (1881) amb una difer\xc3\xa8ncia poc apreciable el 1901 (9.762\xc2\xa0km\xc2\xb2). La principal ciutat del districte era Silchar (Sadar) amb 9.526 habitants el 1901. Hi havia aleshores 1332 pobles. La poblaci\xc3\xb3 era: 235.027 (1872), 313.858 (1881), 386.483 (1891) i 455.593 (1901). S\xc3\xb3n rius principals el Jiarak o Surma i els seus tributaris (pel sud: Sonai, Ghagra, Dhaleswaki, Kiltakhal; pel nord: Jiri, Chiri, Madhura i Jating), i el Doiang (afluent del Kapili, al seu torn afluent del Brahmaputra).\n_START_SECTION_\nHist\xc3\xb2ria\n_START_PARAGRAPH_\nEls caps kacharis vivien a la vall d'Assam, i al segle\xc2\xa0XIII ocupaven part dels posteriors districtes de Sibsagar i de Nowgong, amb capital a un lloc a la riba del Dhansiri anomenat Dimapur on encara resten algunes ru\xc3\xafnes. El 1536 Dimapur fou saquejada pel rei ahom d'Assam i el rei va morir; els kacharis van haver de traslladar la capital a Maibang al nord, a la zona de les Muntanyes Cachar. _NEWLINE_Rudra Singh (Rudra Xingha), el m\xc3\xa9s gran dels reis ahoms d'Assam va pujar al tron el 1695 o 1696 i va governar fins al 1714. El 1706 va enviar un ex\xc3\xa8rcit contra els kacharis i va estendre els seus dominis al sud cap a Nowgong (que era dels kacharis) ocupant Maibang (al posterior districte de North Cachar Hills) on els kacharis havien establert la capital; els kacharis es van retirar cap a les planes de Cachar; tot seguit el rei ahom va envair els dominis kacharis a la plana de Cachar que el raja kachari havia obtingut com a regal del rei de Tripura pel casament amb una de les seves filles; per\xc3\xb2 per les dificultats del terreny en temps de pluja va haver de desistir. El raja kachari, Tamradhwaj, va demanar ajut dels jainties una secci\xc3\xb3 dels khasis, que dominaven les terres entre les muntanyes Jaintia i Khasi fins al riu Surma (el rei jaintia Ram Singh tenia seu a Jaintiapur). Quan els ahoms es van retirar Tamradhwaj va indicar a Ram Singh que la seva ajuda no era necess\xc3\xa0ria per\xc3\xb2 el rei jaintia va aprofitar la mobilitzaci\xc3\xb3 que havia fet i va annexionar el territori de Tamradhwaj; aquest llavors va demanar ajut a Rudra Singh d'Ahom i aquest va enviar dos ex\xc3\xa8rcits contra Jaintiapur, un per les muntanyes i un pel pa\xc3\xads kachari. La capital jaintia fou ocupada sense dificultat; per\xc3\xb2 quan es va intentar l'annexi\xc3\xb3 els jainties es van revoltar com un sol home, i van for\xc3\xa7ar a la retirada d'Ahom._NEWLINE_Els kacharis van tenir llavors capital a Khaspur, per\xc3\xb2 la vall del Kapili (al districte de Nowgong) romangu\xc3\xa9 tamb\xc3\xa9 com a territori seu fins al temps de l'ocupaci\xc3\xb3 brit\xc3\xa0nica. Foren vassalls d'Ahom. Els brit\xc3\xa0nics van arribar al pa\xc3\xads kachari per primer cop el 1762 quan Verelst va anar des de Chittagong a Khaspur, en auxili del raja de Manipur, per\xc3\xb2 no va poder seguir endavant per les dificultats del terreny. La fam\xc3\xadlia reial es va convertir a l'hinduisme el 1790._NEWLINE_L'ocupaci\xc3\xb3 birmana d'Assam el 1819 i la decad\xc3\xa8ncia d'Ahom que va comportar, va provocar que els reis kachari, que ara estaven establerts a Khaspur a la plana de Cachar, esdevinguessin de fet independents per\xc3\xb2 al mateix temps van comen\xc3\xa7ar a ser atacats pels manipuris. El rei de Manipur Marjit Singh (1813 - 1819), que devia el tron als birmans, va ocupar el pa\xc3\xads (1819) i va enderrocar al pr\xc3\xadncep Govind Chand; aquest darrer va demanar ajut als brit\xc3\xa0nics que ho va rebutjar._NEWLINE_Per\xc3\xb2 Marjit Singh es va mostrar independent i fou enderrocat pels birmans i el pa\xc3\xads va viure una \xc3\xa8poca d'anarquia amb set reis m\xc3\xa9s entre 1819 i 1824. El 1824 els birmans amena\xc3\xa7aven d'envair Cachar i Jaintia i aix\xc3\xb2 va fer reaccionar als brit\xc3\xa0nics que ja dominaven Sylhet; la guerra entre brit\xc3\xa0nics i birmans (1824-1826) es va iniciar a la frontera de Cachar per\xc3\xb2 els combats principals foren a la vall del Brahmaputra. _NEWLINE_Els brit\xc3\xa0nics van restaurar a Govind Singh com a rei kachari al final de la guerra (1826) a canvi d'un tribut de 10.000 r\xc3\xbapies. Per\xc3\xb2 aviat el nou governant va haver de cedir la part nord dels seus dominis a un rebel; un dels principals cortesans s'havia revoltat a la zona i la dominava des de feia 17 anys (1809); el rebel fou assassinat per orde de Govind, per\xc3\xb2 el fill del difunt, Tula Ram, va aconseguir fer front als atacs dirigits contra ell per Govind Singh i va poder afermar el seu control i el 1829, per consell de Scott, agent del governador general a la frontera nord-est, Tula Ram va ser considerat sobir\xc3\xa0 independent i se li van recon\xc3\xa8ixer els seus territoris._NEWLINE_Govind fou assassinat a la seva capital, Haritikar, el 24 d'abril de 1830, per un grup d'assassins manipuris amb ajut d'assistents personals del raja, que va morir sense deixar hereus leg\xc3\xadtims directes; d'acord amb la doctrina del lapse la plana de Cachar fou posada sota administraci\xc3\xb3 brit\xc3\xa0nica per el major T. Fisher (amb poders de col\xc2\xb7lector i magistrat) el 30 de juny de 1830, residint a Cherrapunji, sent formalment annexionada la zona pels brit\xc3\xa0nics per la proclamaci\xc3\xb3 de 14 d'agost de (1832); la capital es va traslladar a Dudpatil el 1833 i el 1835 a Silchar. El regne Kachari (Kachaari) estava format pels actuals districtes de Karbi Anglong, Cachar i altres, i fou incorporat al Districte de Nowgong d'Assam, a la prov\xc3\xadncia de Bengala, com una superintend\xc3\xa8ncia, fins a l'establiment del districte. Fisher va morir en el c\xc3\xa0rrec i va tenir com a successors a I.G. Burns, E.R. Lyons, E. Pearson, P.G. Verner i altres _NEWLINE_El territori de Tula Ram (conegut precisament per aquest raja com Territori de Tularam, per\xc3\xb2 despr\xc3\xa9s anomenat North Cachar) fou annexionat pels brit\xc3\xa0nics el 1854 aprofitant la mort de Tularam Senapati, i sota acusaci\xc3\xb3 d'incapacitat i mala administraci\xc3\xb3 dels governants. North Cachar fou incorporat com a subdivisi\xc3\xb3 a la superintend\xc3\xa8ncia de Cachar._NEWLINE_El 1857 un grup de sipais procedents de Chittagong, va arribar a Cachar passant per Tripura i Sylhet, per\xc3\xb2 foren derrotats i dispersat prop de Lakhipur i els que van fugir a la jungla foren morts pels kukis. La frontera sud del territori estava exposada als atacs dels lushais (mizos) que va atacar la vall el 1849, 1869, 1871 i 1892. A la part nord els atacs els feien els naga (el grup khonoma) destacant la incursi\xc3\xb3 de 1880. Poc despr\xc3\xa9s d'aix\xc3\xb2 un kachari fan\xc3\xa0tic de nom Sambhudan, es va establir a Maibang i va fer creure que tenia poders miraculosos i que havia estat enviat per restaurar el regne kachari; quan el major Boyd va anar per fer-lo presoner el va eludir i llavors va atacar la capital de la subdivisi\xc3\xb3 a Gunjong, matant tres persones, retornant llavors a Maibang on finalment els seus seguidors foren dispersats per una acci\xc3\xb3 policial per\xc3\xb2 el major Boyd va resultar ferit i al no rebre tractament adequat va acabar morint de la ferida. Sambhudan fou finalment rodejat i mort a trets quan tractava d'escapar. _NEWLINE_L'1 de juny de 1869 es va crear la subdivisi\xc3\xb3 de Hailakandi. El 6 de febrer de 1874 el va crear el Comissionat d'Assam, i el c\xc3\xa0rrec de superintendent de Cachar fou modificat a subcomissionat, i Cachar convertit en districte. R. Stuart fou el primer subcomissionat."